**אבשלום ("אבשי") פלד** (נולד ב-1961) הוא קצין במשטרת ישראל בדרגת ניצב המכהן כסגן המפקח הכללי של משטרת ישראל, והמועמד לתפקיד המפקח הכללי של משטרת ישראל.

ביוגרפיה
--------

פלד נולד ב-1961. שירת בצה"ל בחיל השריון. היה חניך מצטיין בקורס מפקדי טנקים ובהמשך היה מפקד פלוגה. לאחר שחרורו מצה"ל שימש מאבטח בשב"כ. ב-1985 התגייס למשמר הגבול ושירת כלוחם וכמפקד מחלקה בימ"מ. ב-7 במרץ 1988 השתתף כמפקד כוח בימ"מ במבצע לחילוץ בני ערובה בפיגוע אוטובוס האימהות. במסגרת שירותו בימ"מ השתתף בקורס שעסק בלחימה בטרור באקדמיה של ה-FBI בארצות הברית. בשנת 1988 הושאל לשב"כ ושימש במשך 5 שנים כקב"ט בנציגויות הישראליות באיסטנבול ובפריז. בשנת 1994 חזר למשטרת ישראל ומונה למפקד יחידת הגדעונים (יחידה 33). ב-1998 מונה למפקד תחנת בית שמש וב-2002 מונה לראש מחלקת מבצעים במשמר הגבול. בדצמבר 2004 מונה למפקד מג"ב רמון. 

במהלך ביצוע תוכנית ההתנתקות פיקד על חטיבת אביב שעסקה בפינוי התנחלויות וטיפול בהפרות סדר במעגל הראשון. ב-2007 מונה למפקד מרחב חברון וביולי 2009 קודם לדרגת תת-ניצב ומונה למפקד מרחב נגב. 

ב-2011 מונה לסגן מפקד משמר הגבול, ב-2012 מונה לסגן מפקד מחוז ירושלים ושימש במשך מספר חודשים ממלא מקום מפקד המחוז. ב-2016 מונה לסגן ראש המנהלת לשיפור שירותי המשטרה בחברה הערבית ועסק בבנייה וארגון של המנהלת.

ב-2015 לאחר האזנת סתר לשיחה שקיים עם ראש מועצה אזורית מטה יהודה, משה דדון, נחקר פלד במח"ש בחקירה באזהרה על הפרת אמונים לאחר שביקש להלבין עבירות בניה וחשד לשימוש לרעה בכח המשרה. התיק הפלילי נגדו נסגר, והומלץ להעמידו לדין משמעתי. במסגרת ההליך המשמעתי המליצו במח"ש שלא לקדמו לדרגת ניצב. המפכ"ל רוני אלשיך דחה את ההמלצה, הסתפק בהערה פיקודית וקידם את פלד. מאותה תקופה עדיין פתוח נגד פלד תיק חקירה בוועדה המקומית של מטה יהודה בנוגע לחריגה מהיתר השימוש בשטח ציבורי פתוח הצמוד לביתו ובנוגע לחריגות בניה בביתו.

ביוני 2017 הועלה לדרגת ניצב והוחלט שיקים את אגף ההדרכה ויעמוד בראשו. בתפקידו כראש אגף ההדרכה הוביל את התוכנית "מהפכת הלמידה".

במרץ 2023 מונה לסגן המפכ"ל על ידי השר לביטחון לאומי, איתמר בן גביר. באפריל 2024 החליט השר בן גביר למנותו למפכ"ל משטרת ישראל.

השכלה
-----

בעל תואר ראשון בהיסטוריה של המזרח התיכון ובלימודי האסלאם מאוניברסיטת בן-גוריון בנגב ותואר שני במדעי היהדות מהקריה האקדמית אונו. בוגר לימודי תכנית קרימינולוגיה באוניברסיטת וירג'יניה שבארצות הברית.

קישורים חיצוניים
----------------

ויקישיתוף מדיה וקבצים בנושא **אבשלום פלד** בוויקישיתוף

הערות שוליים
------------

1. ↑  תת אלוף יואל גדעון (תמונה), מעריב, 20 ביולי 1980
2. ↑  נצ"מ אבשלום פלד נכנס לתפקידו כמפקד מג"ב רמון, באתר ynet, 30 בדצמבר 2004
3. ↑  22.8 - היום השביעי, באתר nrg‏, 22 באוגוסט 2005
4. ↑  עמוס הראל, לרגע נדמה היה כי החל הפינוי, באתר הארץ, 2 באוגוסט 2005
5. ↑  טקס הענקת דרגות ומינויים לקצינים בכירים במשטרת ישראל, אתר המשרד לביטחון הפנים
6. ↑  אתר למנויים בלבד יהושע בריינר, מח"ש חקרה בעבר את מועמד בן גביר למפכ"ל והמליצה לא לקדמו; מקורות: הוא הפגין חוסר אמינות, באתר הארץ, 27 ביוני 2023
7. ↑  אתר למנויים בלבד יהושע בריינר ונעמה ריבה, המפכ"ל המיועד סיפח לביתו שטח פתוח; המועצה לא סגרה את תיק החקירה נגדו על בנייה לא חוקית, באתר הארץ, 10 באפריל 2024
8. ↑  מינויים חדשים: ראש אגף הדרכה ומפקד מרחב ירקון, באתר משטרת ישראל, 29 ביוני 2017
9. ↑  מאיר תורג'מן, איש אמונו של שבתאי, שמפקד המחוז שהודח יחליפו: זה סגן המפכ"ל החדש, באתר ynet, 12 במרץ 2023
10. ↑  ניצב אבשלום פלד צפוי להתמנות למפכ"ל; ההכרזה - בימים הקרובים, באתר חדשות 13, 7 באפריל 2024

| סגני המפקח הכללי של משטרת ישראל |
| --- |
| 

|  |
| --- |
| **דרגת סגן מפקח כללי (עד 1958)**: יוסף נחמיאס (1953-1948) • ישורון שיף (1953-1951) • יוסף בן-פורת • עמוס בן-גוריון • יקותיאל קרן • אברהם זלינגר
**תפקיד סגן מפקח כללי**: יקותיאל קרן • שאול רוזוליו (1972) • אלי דקל • דוד קראוס (1982-1981) • יגאל מרקוס (1988-1986) • גבריאל עמיר (1991-1988) • גבי לסט • אסף חפץ • סנדו מזור (2000-1998) • דן ברינקר (2002-2000) • יצחק אהרונוביץ' (2004-2002) • בני קניאק (2007-2005) • שחר איילון (2009-2007) • אילן פרנקו (2011-2009) • ישראל יצחק (2013-2011) • ניסים מור (2015-2013) • זהר דביר (2015-2018) • אלון אסור (2021-2019) • דוד ביתן (2021-2023) • אבשלום פלד (מ-2023) |

 |